Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1010

1. A képzési cél Olyan szakemberek képzése, akik hatékonyan közreműködnek a közoktatási rendszerben felmerülő pedagógiai feladatok megoldásában, tehát szakértelmükkel segítik az iskolákban folyó nevelő és oktató munkát, a pedagógiai programok, helyi tantervek kidolgozását, az értékelés, a vizsgáztatás, a minőségbiztosítás helyi rendszereinek kialakítását. Be tudnak kapcsolódni a közigazgatás oktatással összefüggő feladatainak ellátásába; ismerik a pedagógiai kutatás alapvető módszereit, képesek regionális vagy országos vizsgálatokban részt venni, képesek a kutatási eredmények értelmezésére és gyakorlati alkalmazására, a széles körű szakmai, szakirodalmi tájékozódásra, a magyar közoktatási rendszerben felmerülő fejlesztési feladatoknak a történeti és a nemzetközi tendenciákkal összefüggésben való szemléletére, más országok szakértőivel való kommunikációra. A képzés célja a pedagógiai jellegű tantárgyak tanítására való felkészítés is. A szakon tanári képesítést lehet szerezni. A szak — első alapképzésben — csak kétszakos képzés keretében végezhető. A társított szak valamely egyetemi szintű szak lehet vagy főiskolai szintű tanári, tanítói vagy gyógypedagógiai szak.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes